ก.ต่างประเทศแจงสถานการณ์เมอร์สในไทยควบคุมได้
ก.ต่างประเทศให้สถานทูต-กงสุลใหญ่ แจงสถานการณ์เมอร์สในไทยควบคุมได้-พร้อมติดตามและเฝ้าระวังผู้ป่วยอย่างใกล้ชิด วอนประชาชนติดตามข่าวสารอย่างมีวิจารณญาณ ไม่ตื่นตระหนก และเชื่อมั่นในระบบสาธารณสุขของไทย ตลอดจนดูแลรักษาสุขภาพและหาความรู้ในการรับมือกับโรคที่ถูกต้อง
25 ม.ค. 2559

กระทรวงการต่างประเทศ ระบุว่า ตามที่กระทรวงสาธารณสุขได้ยืนยันการพบผู้ป่วยโรคทางเดินหายใจตะวันออกกลาง (Middle East Respiratory syndrome – MERs) รายที่ 2 เมื่อวันที่ 22 มกราคม 2559 นั้น
โดยกระทรวงการต่างประเทศได้มอบหมายให้สถานเอกอัครราชทูตและสถานกงสุลใหญ่ชี้แจงนานาประเทศถึงสถานการณ์ที่อยู่ภายใต้การควบคุม โดยรัฐบาลไทยได้ดำเนินมาตรการในการรักษาตัวผู้ป่วย ติดตามและเฝ้าระวังผู้ที่มีความเสี่ยงจากการสัมผัสผู้ป่วยทั้งหมดได้อย่างรวดเร็วและต่อเนื่อง และได้ดำเนินการเฝ้าระวัง ป้องกัน และควบคุมโรคอย่างครอบคลุมตามมาตรฐานสากล
ตลอดจนชี้แจงถึงความมุ่งมั่นของนายกรัฐมนตรีในการแก้ไขปัญหา โดยนายกรัฐมนตรีได้กำชับให้กระทรวงสาธารณสุขปฏิบัติงานอย่างเต็มความสามารถ และขอให้ประชาชนติดตามข่าวสารอย่างมีวิจารณญาณ ไม่ตื่นตระหนก และเชื่อมั่นในระบบสาธารณสุขของไทย ตลอดจนดูแลรักษาสุขภาพและหาความรู้ในการรับมือกับโรคที่ถูกต้อง
ทั้งนี้ ขอให้ประชาชนดำเนินการป้องกันตามมาตรการของกระทรวงสาธารณสุข โดยผู้ที่มีโรคประจำตัวควรหลีกเลี่ยงการเดินทางไปยังประเทศที่มีการระบาด ตลอดจนสังเกตอาการตนเองหากเดินทางกลับจากประเทศที่มีการระบาด หากมีอาการไข้ ไอ น้ำมูก หรือเจ็บคอ ภายในเวลา 14 วันหลังจากเดินทางกลับ ขอให้พบแพทย์โดยทันที